Man ry sy kanniedood-bakkie al 30 jaar | Netwerk24
Man ry sy kanniedood-bakkie al 30 jaar
Deur Jackie Kruger 01 Augustus 2020 11:03
’n Man van Karatara naby Knysna ry reeds die afgelope 30 jaar met dieselfde kanniedood-bakkie.
Bevan Robertson (78) sê hy het dié rooi Nissan-bakkie destyds in Mosselbaai gekoop.
“Die bakkie se kilometerlesing is baie laag, want dit was nie my enigste bakkie nie. Ek het ’n paar bakkies gehad.”
Bevan Robertson by Marélim, Eastbrook, in die Knysna-distrik by sy Nissan-bakkie.
Robertson was onlangs weer in Mosselbaai by dieselfde handelaar om te kyk of die verkoopsman wat destyds die bakkie aan hom verkoop het, nog daar is.
“Hy was nie,” sê Robertson. “Daar was net twee manne wat nie van hier is nie.”
Volgens Robertson, ’n oudleerling van die Hoërskool Outeniqua in George, het die bakkie hom al baie goeie diens oor die jare heen gegee. Die bakkie is al gebruik vir ’n besoek aan die Kango-grotte in Oudtshoorn, om skoolkinders na plekke soos Despatch in die Oos-Kaap te vervoer en ook om mense te leer bestuur wat vandag agter die stuur inskuif van vragmotors wat hout vervoer.
Volgens hom word die bakkie nog gereeld gebruik. Met sy relings is die bakkie baie veelsydig en kom goed te pas as Robertson byvoorbeeld op ’n leer moet klim.
“Die bakkie ry nog goed. Ek kan nie kla nie, ek is baie tevrede,” sê hy.
Robertson het in 1997 ophou boer.
Meer oor: Bevan Robertson | Karatara | Bakkie | Handelaar | Kanniedood
’n SA Hilux kraai koning in Dakar-veldren